## Odluka o naknadi troškova postupka pred Povjerenstvom Vlade Republike Hrvatske za granice jedinica lokalne samouprave

### NN 46/2012 (23.4.2012.), Odluka o naknadi troškova postupka pred Povjerenstvom Vlade Republike Hrvatske za granice jedinica lokalne samouprave

VLADA REPUBLIKE HRVATSKE

1144

Na temelju članka 28. stavka 1. Zakona o područjima županija, gradova i općina u Republici Hrvatskoj (»Narodne novine«, br. 86/2006, 125/2006 – ispravak, 16/2007 – ispravak, 95/2008, 46/2010 – ispravak i 145/2010) i članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 19. travnja 2012. godine donijela

ODLUKU

O NAKNADI TROŠKOVA POSTUPKA PRED POVJERENSTVOM VLADE REPUBLIKE HRVATSKE ZA GRANICE JEDINICA LOKALNE SAMOUPRAVE

I.

Ovom Odlukom uređuje se naknada troškova postupka, te naknada stvarnih troškova nastalih u vezi s postupkom i nagrada za rad predsjedniku Povjerenstva, članovima Povjerenstva, tajniku Povjerenstva, zapisničaru, vještacima i drugim osobama u postupku pred Povjerenstvom Vlade Republike Hrvatske za granice jedinica lokalne samouprave (u daljnjem tekstu: Povjerenstvo).

II.

Stranke snose troškove postupka pred Povjerenstvom, a posebno: troškove nastale izvođenjem dokaza, održavanjem ročišta izvan sjedišta Povjerenstva, dnevnice i putne troškove predsjednika Povjerenstva, članova Povjerenstva, tajnika Povjerenstva i zapisničara.

Stranke koje sudjeluju u postupku dužne su radi podmirenja troškova postupka položiti predujam prema zaključku predsjednika Povjerenstva.

Ako stranka koja je podnijela prijedlog za pokretanje postupka pred Povjerenstvom ne podnese Povjerenstvu dokaz o uplati predujma troškova postupka u roku od 15 dana od dana dostave zaključka o predujmu za podmirenje troškova, smatrat će se da je podneseni prijedlog povučen.

Konačnu odluku o podmirenju troškova postupka pred Povjerenstvom, Povjerenstvo donosi pri odlučivanju o predmetu spora o granici.

Protiv odluke o sudjelovanju stranaka u podmirenju troškova postupka pred Povjerenstvom ne može se izjaviti poseban prigovor, ali se može pobijati u prigovoru protiv odluke o predmetu spora o granici.

Iznosi naknade troškova i predujma za podmirenje troškova postupka pred Povjerenstvom, polažu se na račun državnog proračuna Republike Hrvatske.

III.

Troškove izvođenja dokaza dužne su Povjerenstvu nadoknaditi sve stranke u postupku pred Povjerenstvom na jednake dijelove, ako Povjerenstvo ne odredi drugačije.

IV.

Stranka na čiji se prijedlog održava raspravno ročište izvan sjedišta Povjerenstva dužna je Povjerenstvu nadoknaditi stvarne troškove nastale u vezi s održavanjem ročišta.

V.

Predsjedniku Povjerenstva, članovima Povjerenstva, tajniku Povjerenstva, zapisničaru, vještacima i drugim osobama u postupku pred Povjerenstvom pripada naknada stvarnih troškova nastalih u vezi s postupkom i nagrada za rad.

VI.

Naknada stvarnih troškova nastalih u vezi s postupkom pred Povjerenstvom, predsjedniku Povjerenstva, članovima Povjerenstva, tajniku Povjerenstva, zapisničaru, vještacima i drugim osobama u postupku pred Povjerenstvom, obuhvaća naknadu putnih troškova, dnevnice i naknadu za neostvarenu plaću ili zaradu.

Dnevnice i putni troškovi iz stavka 1. ove točke određuju se shodnom primjenom propisa kojima se uređuje naknada troškova za službena putovanja u tijelima državne uprave.

VII.

Naknada za neostvarenu plaću ili zaradu utvrđuje se na temelju potvrde koju izdaje tijelo državne uprave ili pravna osoba u kojoj je zaposlena osoba iz točke V. ove Odluke.

VIII.

Za rad po pojedinom predmetu pred Povjerenstvom, predsjednik Povjerenstva, svaki član Povjerenstva i tajnik Povjerenstva imaju pravo na nagradu u visini do 1.600,00 kuna neto.

Visinu nagrade zapisničaru i vještacima određuje predsjednik Povjerenstva.

Predsjednik Povjerenstva zaključkom utvrđuje visinu nagrade iz stavaka 1. i 2. ove točke prema složenosti predmeta spora o granici, pri čemu posebno uzima u obzir broj održanih sjednica Povjerenstva, broj i vrstu provedenih dokaznih radnji (npr. proveden očevid, saslušanje svjedoka, vještačenje), te doprinos svakog člana Povjerenstva i tajnika Povjerenstva u provedbi postupka pred Povjerenstvom i donošenju odluke o predmetu spora o granici.

IX.

Naloge za isplatu naknada i nagrada, utvrđenih temeljem odredaba ove Odluke, daje predsjednik Povjerenstva.

X.

Postupci pokrenuti pred Povjerenstvom do stupanja na snagu ove Odluke, a koji nisu dovršeni, nastavljaju se voditi sukladno odredbama ove Odluke.

XI.

Ova Odluka stupa na snagu danom donošenja, a objavit će se u »Narodnim novinama«.

Klasa: 120-02/12-01/08
Urbroj: 5030106-12-1
Zagreb, 19. travnja 2012.

Predsjednik
Zoran Milanović, v. r.

Odluka, NN 46/2012-1144